**ODPADKI**

**Postopka pošiljanja odpadkov preko meja in njuna uporaba glede na carinski postopek in vrsto obdelave odpadkov**

**Podrobnejši opis**

**1. izdaja, MAREC 2015**

**KAZALO**

[1.0 POSTOPKA POŠILJANJA ODPADKOV PREKO MEJA 3](#_Toc432074002)

[1.1 Splošna zahteva po informacijah 3](#_Toc432074003)

[1.2 Predhodna pisna prijava in soglasje 3](#_Toc432074004)

[2.0 IZVOZ 4](#_Toc432074006)

[2.1 Odstranjevanje 4](#_Toc432074008)

[2.2 Predelava 4](#_Toc432074009)

[2.3 Izjeme 5](#_Toc432074010)

[3.0 UVOZ 5](#_Toc432074011)

[3.1 Odstranjevanje 5](#_Toc432074012)

[3.2 Predelava 5](#_Toc432074013)

[4.0 TRANZIT 6](#_Toc432074014)

[4.1 Odstranjevanje 6](#_Toc432074015)

[4.2 Predelava 6](#_Toc432074016)

1. POSTOPKA POŠILJANJA ODPADKOV PREKO MEJA

Poznamo dva postopka, ki se uporabljata za pošiljanje odpadkov preko meja: postopek splošne zahteve po informacijah ter postopek predhodne pisne prijave in soglasja. Oba se uporabljata tudi za pošiljke odpadkov, ki vstopajo na območje Evropske unije oziroma zapuščajo to območje. Njuna uporaba je odvisna od porekla, cilja in poti pošiljke, vrste poslanih odpadkov in vrste obdelave, ki se uporablja za odpadke na njihovem cilju.

# Splošna zahteva po informacijah

Postopek splošne zahteve po informacijah se uporablja za naslednje pošiljke odpadkov, če so ti namenjeni nadaljnji predelavi in odpremljeni v količini, ki presega 20 kg:

* odpadke, navedene v prilogi III uredbe 1013/06 – t. i. zeleni seznam odpadkov (nenevarni odpadki);
* odpadke, navedene v prilogi IIIA uredbe 1013/06 – mešanice dveh ali več vrst odpadkov, ki so na zelenem seznamu odpadkov in niso uvrščene pod klasifikacijsko številko s tega seznama;
* odpadke, navedene v prilogi IIIB uredbe 1013/06 – dodatni odpadki na zelenem seznamu, ki čakajo na vključitev v ustrezne priloge k Baselski konvenciji ali sklepu OECD.

Splošne zahteve po informacijah veljajo tudi za pošiljke odpadkov, za katere naj bi veljal postopek predhodne pisne prijave in soglasja, če njihova količina ne presega 25 kg in so izrecno namenjeni laboratorijski analizi, s katero se bodo ocenile njihove fizikalne ali kemične lastnosti ali določila njihova primernost za postopke predelave ali odstranjevanja.

Zaradi lažjega sledenja odpadkov, za katere velja postopek splošne zahteve po informacijah, mora pošiljko takih odpadkov spremljati dokument iz priloge VII uredbe 1013/06. Pred začetkom pošiljanja teh odpadkov mora oseba v pristojnosti države odpreme, ki pošiljanje organizira, dokument izpolniti in overiti ter zagotoviti, da ta spremlja pošiljko odpadkov do njenega prejemnika.

# Predhodna pisna prijava in soglasje

Postopek predhodne pisne prijave in soglasja velja za pošiljke naslednjih odpadkov:

* vse odpadke, ki so namenjeni odstranjevanju;
* odpadke, navedene v prilogi IV uredbe 1013/06 – t. i. oranžni seznam odpadkov (nevarni odpadki);
* odpadke, navedene v prilogi IVA uredbe 1013/06 – odpadki iz priloge III, za katere se zaradi ugotovljenih nevarnih lastnosti uporablja ta postopek;
* odpadke, ki niso uvrščeni pod klasifikacijsko številko iz prilog III, IIIB, IV ali IVA uredbe 1013/06;
* mešanice odpadkov, ki niso uvrščene pod klasifikacijsko številko iz prilog III, IIIB, IV ali IVA, razen če so navedene v prilogi IIIA uredbe 1013/06.

Postopek predhodne pisne prijave in soglasja se uporablja tudi za izvozne pošiljke odpadkov iz priloge III uredbe 1013/06, kadar se za ta postopek odloči ciljna država, za katero se sklep OECD ne uporablja. To velja tudi za izvoz odpadkov, navedenih v prilogi IIIA, ter vseh mešanih odpadkov, ki niso navedeni niti v prilogi III niti IIIA uredbe 1013/06.

Pred začetkom pošiljanja tovrstnih pošiljk odpadkov je treba Agenciji RS za okolje predložiti pisno prijavo. Prijava se izvede s prijavnim dokumentom iz priloge IA in transportnim dokumentom iz priloge IB uredbe 1013/06.

Pošiljanje predvidene pošiljke odpadkov se lahko začne, ko prijavitelj ustrezno izpolni transportni dokument na podlagi prejetih soglasij pristojnih organov države odpreme, ciljne države in tranzitnih držav.

Ustrezno izpolnjen izvod transportnega dokumenta in izvodi prijavnega dokumenta, ki vsebujejo soglasja zadevnih pristojnih organov, morajo spremljati vsak prevoz odpadkov.

Prej omenjena postopka pošiljanja odpadkov preko meja se glede na carinski postopek in vrsto obdelave uporabljata, kot sledi v nadaljevanju.

1. IZVOZ

Izvoz pomeni dejanje, ko odpadki zapustijo EU, brez upoštevanja tranzita preko carinskega območja EU.

# Odstranjevanje

Izvoz vseh odpadkov na postopke odstranjevanja razen v države EFTE[[1]](#footnote-1) je prepovedan. Izvoz v te države je mogoč na podlagi postopka predhodne pisne prijave in soglasja.

# Predelava

*Države, za katere se sklep OECD ne uporablja*

Za te države je izvoz na predelavo odpadkov, ki so v prilogi V uredbe 1013/06 opredeljeni kot nevarni, prepovedan.

Pri izvozu odpadkov iz priloge IV uredbe 1013/06 se uporablja postopek predhodne pisne prijave in soglasja.

Postopek izvoza odpadkov iz priloge III in IIIA uredbe 1013/06 je odvisen od posamezne ciljne države, saj se te države lahko odločijo za enega naslednjih postopkov:

* prepoved uvoza,
* postopek predhodne pisne prijave in soglasja,
* brez izvedbe kontrole pri uvozu (čeprav ciljna država ob uvozu ne izvaja nobenega od predhodno navedenih postopkov, se pri izvozu iz EU uporablja postopek splošne zahteve po informacijah).

Odločitve držav in s tem postopek, ki se uporablja glede na posamezno klasifikacijsko številko odpadka, je opredeljen v prilogi uredbe 1418/07. Za države, ki se niso odločile za enega od mogočih postopkov in v tej prilogi niso navedene, se uporablja postopek predhodne pisne prijave in soglasja.

*Države, za katere se uporablja sklep OECD[[2]](#footnote-2)*

Pri izvozu odpadkov iz priloge III uredbe 1013/06 v te države se uporablja postopek splošne zahteve po informacijah.

Za pošiljke odpadkov iz priloge IIIA uredbe 1013/06, ki so namenjeni na vmesne postopke predelave (R12, R13), vendar ti postopki ne bodo potekali v državah članicah OECD, je potreben postopek predhodne pisne prijave in soglasja.

Pri izvozu odpadkov iz priloge IV uredbe 1013/06 se uporablja postopek predhodne pisne prijave in soglasja.

# Izjeme

Izvoz vseh odpadkov na Antarktiko zaradi odstranjevanja in predelave je prepovedan.

1. UVOZ

Uvoz pomeni vsak vstop odpadkov v EU, brez namena uporabe tranzita skozi EU.

# Odstranjevanje

Uvoz vseh odpadkov na postopke odstranjevanja je prepovedan, razen iz [držav pogodbenic Baselske konvencije](http://www.basel.int/Countries/StatusofRatifications/PartiesSignatories/tabid/1290/Default.aspx) oziroma iz tistih držav, s katerimi je bil sklenjen poseben sporazum, ali iz drugih držav oziroma območij v kriznih ali vojnih razmerah. Omenjeni uvoz je mogoč na podlagi postopka predhodne pisne prijave in soglasja.

# Predelava

Uvoz vseh odpadkov na postopke predelave je prepovedan, razen iz držav, za katere se uporablja sklep OECD, držav pogodbenic Baselske konvencije oziroma držav, s katerimi je bil sklenjen poseben sporazum, ali iz drugih držav oziroma območij v kriznih ali vojnih razmerah.

Pri uvozu odpadkov iz prilog III in IIIA uredbe 1013/06 se uporablja postopek splošne zahteve po informacijah, medtem, ko je uvoz odpadkov iz priloge IV iste uredbe mogoč na podlagi postopka predhodne pisne prijave in soglasja.

1. TRANZIT

Tranzit pomeni pošiljanje odpadkov čez območje Evropske unije, iz ene tretje države v drugo tretjo državo.

# Odstranjevanje

Pri tranzitu vseh odpadkov se uporablja postopek predhodne pisne prijave in soglasja.

# Predelava

*Za ciljno državo se sklep OECD ne uporablja*

Za tranzit odpadkov iz priloge III in IIIA uredbe 1013/06 čez ozemlje Evropske unije v ciljno državo se uporablja postopek splošne zahteve po informacijah, za vse druge odpadke pa postopek predhodne pisne prijave in soglasja.

*Za ciljno državo se uporablja sklep OECD*

Pri tranzitu odpadkov iz prilog III in IIIA uredbe 1013/06 se uporablja postopek splošne zahteve po informacijah, za odpadke iz priloge IV pa se uporablja postopek predhodne pisne prijave in soglasja.

1. Islandija, Liechtenstein, Norveška, Švica. [↑](#footnote-ref-1)
2. Avstralija, Avstrija, Belgija, Čile, Češka, Danska, Estonija, Finska, Francija, Grčija, Madžarska, Islandija, Irska, Italija, Izrael, Japonska, Kanada, Koreja, Liechtenstein\*\*, Luksemburg, Mehika, Nemčija, Nizozemska, Norveška, Nova Zelandija, Poljska, Portugalska, Slovaška, Slovenija, Španija, Švedska, Švica, Turčija, Velika Britanija, Združene države Amerike..

   \*\* Za Liechtenstein veljajo določbe, kot da je država članica OECD. [↑](#footnote-ref-2)